ORDE do 13 de outubro de 2009 sobre a aprobación definitiva do proxecto de modificación do Plan Xeral de Ordenación Municipal -modificación das ordenanzas do solo rústico PF e PA- do Concello de Riós (Ourense).
CONSELLERÍA DE MEDIO AMBIENTE, TERRITORIO E INFRAESTRUTURAS — III. OUTRAS DISPOSICIÓNS — 06/11/2009

O Concello de Riós remite o proxecto de modificación puntual referido para a súa aprobación definitiva, conforme o artigo 85.5º da Lei 9/2002, do 30 de decembro, de ordenación urbanística e protección do medio rural de Galicia.
I. Antecedentes.
I.1. O Concello de Riós dispón de Plan Xeral de Ordenación Municipal, aprobado definitivamente o 30-11-2001 ao abeiro da entón vixente Lei 1/1997, do 24 de marzo, do solo de Galicia.
I.2. A modificación puntual concrétase nas ordenanzas do solo rústico de especial protección agropecuaria e forestal, contidas no vixente PXOM do Concello de Riós, para a súa adaptación ás determinacións dos mesmos tipos de solo protexido, contidas na LOUG.
I.3. Antecedentes da tramitación:
-O Pleno do Concello de Riós, en sesión extraordinaria do 30 de abril de 2009, aprobou inicialmente a modificación puntual e someteu á información pública o expediente, mediante anuncios nos xornais La Región do 13 de maio e La Voz de Galicia do 14 de maio, así como no DOG nº 96, do 19 de maio de 2009 e no taboleiro de anuncios do concello, sen que se presentasen alegacións.
-Constan no expediente os informes emitidos para os efectos previstos no artigo 85.4º da LOUG: informe técnico do 21-4-2009 e xurídico do 22-4-2009.
-A modificación puntual foi aprobada provisionalmente polo Pleno do Concello de Riós en sesión extraordinaria do 10 de xullo de 2009.
II. Consideracións e fundamentación.
Nesta mesma data a Secretaría Xeral de Ordenación do Territorio e Urbanismo eleva informe-proposta á vista do documento e como resultado do informe subscrito polo Servizo Provincial da Demarcación Territorial de Ourense, no cal se fan as seguintes consideracións á aprobación definitiva do expediente de referencia:
II.1. A modificación é formulada polo Concello de Riós e ten por obxecto a adaptación das ordenanzas correspondentes aos solos rústicos de especial protección agropecuaria (artigo 94) e forestal (artigo 95) vixentes no PXOM do concello á LOUG.
Neste senso, a modificación supón a eliminación das restricións contidas nas citadas ordenanzas do PXOM vixente no Concello de Riós e a súa adaptación aos usos, implantación e condicións xerais das edificacións nestes tipos de solo especialmente protexidos, establecidas na LOUG.
II.2. O proxecto xustifica o interese público da modificación puntual na mellora substancial da ordenación urbanística vixente mediante unha mellor utilización do solo, facendo viable a construción de novas instalacións agropecuarias para fomentar esta actividade básica na economía municipal. Esta finalidade encaixa nas razóns de interese público que deben motivar calquera modificación, de conformidade co establecido no artigo 94.1º da LOUG.
II.3. O proxecto de modificación axústase ás determinacións da LOUG e non se encontran inconvenientes para a súa aprobación definitiva.
De conformidade co artigo 89, 93.4º da LOUG e co Decreto 83/2009, do 21 de abril, polo que se establece a estrutura orgánica dos departamentos da Xunta de Galicia, a competencia para resolver sobre a aprobación definitiva das modificacións do planeamento xeral corresponde ao conselleiro de Medio Ambiente, Territorio e Infraestruturas.
III. Resolución.
Visto canto antecede,
RESOLVO:
De acordo co artigo 85.5º a) da LOUG, aprobar definitivamente a modificación puntual do PXOM en solo rústico de especial protección agropecuaria (artigo 94) e de especial protección forestal (artigo 95) do Concello de Riós (Ourense).
Contra esta orde cabe interpoñer recurso contencioso-administrativo ante a sala correspondente do Tribunal Superior de Xustiza de Galicia, no prazo de dous meses, que se contarán desde o día seguinte ao da súa publicación, segundo dispoñen os artigos 10 e 46 da Lei 29/1998, do 13 de xullo, reguladora da xurisdición contencioso-administrativa.
De conformidade co disposto polos artigos 92 da Lei 9/2002, e 70 da Lei 7/1985, do 2 de abril, reguladora das bases de réxime local, o concello deberá publicar no BOP a normativa e ordenanzas da modificación aprobada definitivamente.
Notifíquese esta orde ao concello e publíquese no Diario Oficial de Galicia.
Santiago de Compostela, 13 de outubro de 2009.
Agustín Hernández Fernández de Rojas
Conselleiro de Medio Ambiente, Territorio
e Infraestruturas